Karoliniškės

Karoliniškės – Vilniaus miesto dalis miesto vakaruose, Neries dešiniajame krante, į vakarus nuo Žvėryno ir į šiaurę nuo Lazdynų. Šiaurėje ribojasi su Viršuliškėmis, vakaruose Vilniaus aplinkkelio atskirtos nuo Gudelių. Sudaro Karoliniškių seniūniją.

Karoliniškėse stovi aukščiausias Lietuvos statinys – Vilniaus televizijos bokštas. Taip pat šiame rajone įsikūręs VSDF („Sodros“) Vilniaus skyriaus administracinis pastatas, Mokslo ir enciklopedijų leidybos institutas. Rajone yra poliklinika, 3 gimnazijos (lietuvių, rusų ir lenkų kalbomis), 2 vidurinės mokyklos (lietuvių ir baltarusių kalbomis), pagrindinės ir muzikos mokyklos. 10 vaikų lopšelių-darželių, vaikų invalidų ugdymo centras, Ugniagesių gelbėtojų rengimo centras.

Vyrauja daugiabučiai gyvenamieji namai (5, 9, 12 aukštų) sujungti į 4–5 korpusų blokus. Karoliniškių teritorijoje yra Karoliniškių draustinis, Pasakų parkas (jame stovi tautodailininkų ir Vilniaus dailės akademijos studentų medžio skulptūros pasakų motyvais).

Karoliniškės išsidėsčiusios tarp Sudervės upelio slėnio ir Neries skardžio (Plikakalnio atodangos). 150 ha plote įsteigtas Karoliniškių landšaftinis draustinis, Pasakų parką puošia medinės pasakų veikėjų skulptūros. Prie Vilniaus televizijos bokšto memorialo, įamžinančio 1991 m. sausio 13-osios įvykius, kasmet finišuoja jiems skirtas tradicinis bėgimas, pavasarį vyksta Gegužinės pamaldos, prieš Kalėdas bokštas puošiamas kaip didžiausia Lietuvos eglutė.

Karoliniškes aptarnauja 1, 3, 9, 13, 16, 18 nr. troleibusai, 2G, 7, 49, 54, 55, 59, 69, 116 nr. autobusai. Pagrindiniai VVT mazgai: Pasakų parkas, Karoliniškių, Vaivorykštės st., Vilniaus televizijos bokštas.

Istorija 

Senieji Karoliniškių gyventojai pasakojo, kad jų kaimas pavadintas šioje vietoje buvusio dvarelio dalies paveldėtojos Karolinos vardu (Karolinka). Kalbininkas Jonas Jurkštas vietovardį kildina iš XIX a. čia buvusios Karolinų karčiamos. Šioje vietoje kažkada buvo dvaras, XIX a. pradžioje stovėjo „Karčma Karolinov“, o kaimelyje – tik trys sodybos. Šalia – kelios Šaltūnų kaimo sodybos. Antroje XIX a. pusėje veikė plytinė. 1931 m. Karolinkos palivarke gyveno 31 žmogus.

Karoliniškės pradėtos statyti 1971 m. pagal R. Balėno ir G. Balėnienės projektą.

1986 m. įrengtas, o 1987 m. atidarytas Pasakų parkas.

Karoliniškės – viena svarbiausių 1991 m. sausio 13 d. įvykių vietų. Po šių įvykių 8 Karoliniškių gatvės pervadintos aukų pavardėmis.

Mokyklos 
 Jono Pauliaus II gimnazija (lenkų kalba), V. Druskio g. 11
 „Spindulio“ progimnazija, R. Jankausko g. 17
 „Saulės“ privati gimnazija R. Jankausko g. 17
 Pranciškaus Skorinos gimnazija (gudų kalba), Sietyno g. 21
 „Ryto“ progimnazija, D. Gerbutavičiaus g. 9
 Vasilijaus Kačialovo gimnazija (rusų kalba), A. J. Povilaičio g. 1
 Karoliniškių gimnazija, Sausio 13-osios g. 17
 Vilniaus Vilties specialioji mokykla-daugiafunkcis centras, Igno Šimulionio g. 6

Darželiai 
 Vilniaus darželis-mokykla „Žiburėlis”, Laisvės pr. 46
 Vilniaus darželis-mokykla „Lokiukas”, Igno Šimulionio g. 8
 Vilniaus lopšelis-darželis „Raktelis”, Algimanto Petro Kavoliuko g. 12
 Vilniaus lopšelis-darželis „Strazdelis”, Igno Šimulionio g. 14
 Vilniaus lopšelis-darželis „Medynėlis”, Algimanto Petro Kavoliuko g. 5
 Vilniaus lopšelis-darželis „Šilelis”, Sietyno g. 5
 Vilniaus lopšelis-darželis „Prie pasakų parko”, Loretos Asanavičiūtės g. 7
 Vilniaus specialusis lopšelis-darželis „Čiauškutis”, Sausio 13-osios g. 6
 Vilniaus lopšelis-darželis „Delfinukas“, Vido Maciulevičiaus g. 32 / Sietyno g. 9

Galerija

Šaltiniai

Nuorodos 
 
 Karoliniškių žinios internete